
העלייה הדרמטית של 50 אחוזים במחירי המים לבתי חולים ולמקוואות - מעקב

היו"ר משה גפני:


בוקר טוב. אני מתכבד לפתוח את ישיבת ועדת הכספים. על סדר היום העלייה הדרמטית של 50 אחוזים במחירי המים לבתי חולים ולמקוואות, ישיבת מעקב.


הסעיפים שהיום על סדר היום הם לא נושאים לדיון אלא הישיבות הן  רק ישיבות מעקב ולכן נקיים את הדיונים בקצרה.


נדמה לי שכבר קיימנו פעמיים דיון בנושא שעל סדר היום. החוק קובע שיש תעריף מוגדר לבתי חולים ולמקוואות ונדמה לי שהתעריף הוא 1.92 שקל.

חנה פרנקל:

1.61 שקל.

היו"ר משה גפני:


צמוד למנגנון של הצמדה, כך שהיום  התעריף צריך להיות  2 נקודה משהו. בשנת 2001 התקבל חוק בנושא של תעריפי המים, שמועצת הרשות היא זו שתקבע את תעריפי המים, ובשנת 2008 העבירה ממשלת קדימה חוק שאין יותר פיקוח של ועדת הכספים על מחירי המים ובעצם מועצת הרשות, שהיא אמורה להיות לכאורה מועצה ציבורית שתפקידה לנהל את ענייני המים במדינה, היא קובעת את המחירים.


מה שקרה עם משק המים במדינת ישראל בשנתיים האלה או בשנה וחצי האלה, לפי דעתי הפך להיות מעשה שאני לא יודע איך להגדיר אותו. מכיוון שהנושא הוא רק זה, אנחנו בעזרת השם באחת הישיבות הקרובות – אני אקבע את זה בסדר היום עם הרשויות המקומיות – נדון בנושא המים בכלל. נעשה את זה באותו יום בו נקיים את הדיון על מענקי האיזון ומה שקרה בעקבות המדיניות החדשה.


מה שקרה הוא שאנחנו רואים עלייה דרסטית באופן מטורף במחירי המים של בתי החולים ושל המקוואות. אני קיבלתי מכתב מאילן סופר, סמנכ"ל תכנון, תקצוב ותמחור, לגבי העלאת מחירי המים במקוואות ובבתי החולים והוא מדבר על בתי החולים. יש מכתב של דב דומבורוביץ, מזכיר חבר המועצות הדתיות בישראל,  והם טוענים לקטסטרופה מבחינת ההתנהלות שלהם במחירי המים כאשר פתאום יש קפיצה קשה. קיבלתי עוד העתק של מכתב שאילן סופר כותב לשאול מרידור ממשרד האוצר. לא ראיתי את המכתב של שאול מרידור, ואולי זאת הייתה שיחת טלפון, אבל מהתשובה אני מבין שאילן סופר ננזף על ידי שאול מרידור עקב פנייתו אלי. זה בסדר. מי ששולט במדינה, באמת אסור לפנות למישהו אחר אלא רק אליו. 


אני לא קיימתי ישיבת מעקב וישיבת המשך מכיוון שאני הבנתי שמועצת הרשות – ואני סמכתי על מועצת הרשות   - היא מועצה ציבורית והיא תיקח את כל הדברים בחשבון. ב-29 באפריל 2010 התקיימה ישיבה במועצת הרשות ומבדיקות שאני ערכתי התברר שמועצת הרשות באמת הייתה אמורה לאשר את זה שהעלייה תהיה בהתאם אלא שככל הנראה – אני אומר מבדיקה, אני לא יכול להוכיח את זה בבית המשפט  אלא אם כן אני אתבע על הוצאת דיבה ואז אני אביא את ההוכחות ואני אמצא אותן – משרד האוצר ישב על מועצת הרשות באופן כזה שפשוט לא הותיר לה ברירה ובשום פנים ואופן היא לא יכלה לאשר את מה שהיה מתבקש מאליו. אין בעיה, זה בסדר גמור, אני בעד זה שמישהו ישלוט במדינה בסוף. 

חיים אורון:

אתה כל כך מפותל הבוקר.

היו"ר משה גפני:


במה אני מפותל? אני הכי ישר. כל יום אני מפותל אבל היום לא. יש מועצת רשות, מועצת הרשות היא מועצה ציבורית, לפחות הייתה מעלה את הנושא במועצת הרשות שבכל אופן היא אמנם לא ועדת כספים אבל לא משרד האוצר. יושבים נציגי ציבור, יושבים אנשים ומתברר שהאוצר שולט במועצת הרשות. נקודה. אחרת לא היה צריך את הישיבה היום וזה לאחר הבדיקות שלי ואולי אני טועה.


ההחלטה שלנו הייתה שהעלאת  מחירי המים בבתי החולים ובמקוואות  תהיה בהתאם לחוק ואז התחיל ויכוח משפטי. היועצת המשפטית של ועדת הכספים אמרה שעל פי הניסוח המשפטי, על פי החוק הקיים, התעריף צריך להיות כפי שהוא קבוע בחוק. בתיקון לחוק לא כתוב שעל אף האמור בסעיף זה וזה, יהיו כללים אחידים למחיר המים. נדמה לי שהיועצת המשפטית של מועצת הרשות אמרה שלפי הפרשנות שלה, נדמה לי שלא היית כל כך נחרצת באמירה הזאת, אבל אם היית נחרצת, אז זה בסדר גמור.

חנה פרנקל:

הייתי מאוד נחרצת.

היו"ר משה גפני:


אני לא יכול להתווכח עם יועצים משפטיים. היית נחרצת. לי היה נראה כך, אבל אני באמת לא מבין.


על כל פנים, מועצת הרשות טענה שהחוק מאפשר למועצת הרשות לקבוע את מחירי המים. אני לא דן היום על הוויכוח המשפטי שהוא לא רלוונטי. אני גם לא אלך לבג"ץ, מה גם שאני לא בטוח שאני הולך לבג"צים ובוודאי לא על נושאים כאלה. אני לא הולך לכישלונות. אם אתה תלך לבג"ץ, אתה תזכה. רוצה ללכת לבג"ץ על זה?

זאב בילסקי:

יחד אתך.

היו"ר משה גפני:


לא. אני לא הולך לבג"ץ. אנחנו בכנסת ואני מעל בית המשפט מכיוון שתפקידי לשנות את החוקים.

זאב בילסקי:

עד עכשיו היכן שהייתי יחד אתך, תמיד ניצחנו.

היו"ר משה גפני:


בוא נישאר עם זה שתמיד אנחנו מנצחים. מן הראוי היה - גם אם טענתה של עורכת הדין פרנקל נכונה, ואני חולק על זה – כאשר מחוקקים את החוק וכאשר מביאים ב-2008 למליאת הכנסת ולוועדת הכלכלה, כאשר אין פיקוח של ועדת הכספים, לומר  כדי שחברי הכנסת ידעו שהמשמעות של העניין היא שמחיר המים לבתי החולים ולמקוואות יעלה בעשרות אחוזים. ראוי שידעו את זה חברי הכנסת. אם זה נכון הטיעון המשפטי הזה, היה צריך לומר אותו לחברי הכנסת. אנחנו לא נמצאים כאן במחתרת. 


על כל פנים, ההחלטה הייתה שאנחנו קובעים שמחירי המים, כפי שנקבעו בחקיקה, יהיו בהתאם לעליית המדד. אפשר לעשות איזשהו הסדר, אבל המחוקק לא לחינם החריג את בתי החולים והמקוואות מהתעריפים הרגילים. כך היה עד 2008, כך הם שילמו עד 2009.

אורי אריאל:

מה עם אכסניות הנוער?

היו"ר משה גפני:


זאת ישיבת מעקב ולא ישיבת דיון. 

אורי אריאל:

אני שואל.

היו"ר משה גפני:


אין את זה בחוק.


אני מבקש, אם אפשר בקצרה, את מנהל רשות המים ונציג משרד האוצר להתייחס לנושא.

אורי שני:

אני מוכרח למחות על הטענה שמשרד האוצר שולט במועצת רשות המים. אני חושב שנראה את הדברים אם נבדוק את ההיסטוריה של ההחלטות ברשות המים, כולל החלטות על כמות התפלה במדינת ישראל, כולל החלטות אחרות שמועצת רשות המים קיבלה, והיא קיבלה החלטות מאוד מהותיות שהאוצר הצביע נגד ונלחם בה.


לגבי הנושא שלפנינו. אני חוזר ואומר שמועצת רשות המים היא גוף שמתפקד ולכל חבריו יש דעה והם יודעים להביע אותה. 


באופן ספציפי. אני חושב – ואמרתי לך את זה גם בשיחות קודמות בינינו ואני מניח שמה שאני אומר עכשיו, יש לו רוב בדיון מחודש שיהיה במועצת רשות המים – שבמשק המים היו הרבה מאוד מחירים שונים לכל מיני גופים. אנחנו במאמץ גדול במסגרת הרפורמה ברשויות איחדנו את כל המחירים. בהקשר המשפטי כאן, אני לא היועץ המשפטי אבל אני מקווה שאני מצטט נכון את מי שצריך. בחוק תאגידי מים וביוב, נאמר שהמחירים יהיו מחירי עלות.

היו"ר משה גפני:


אנחנו לא נכנסים לזה.

אורי שני:

בסדר. נעזוב את זה. 

היו"ר משה גפני:


עמדת היועצת המשפטית אצלכם או עמדת היועצת המשפטית אצלנו ברורה. הדיון הוא לא דיון משפטי. ממש לא משפטי. הייתם צריכים לומר את זה לכנסת כאשר חוקקתם את החוק לא להיזכר בזה כאשר אנחנו מעלים את זה כמעט באופן אקראי. 

אורי שני:

אני לא יכול להתאפק ולא לומר שאתה היית שם ואני לא. 

היו"ר משה גפני:


איפה הייתי?

אורי שני:

אתה היית בכנסת.

היו"ר משה גפני:


אבל אני הייתי באופוזיציה.

אורי שני:

אני לא הייתי בכלל.

חיים אורון:

אבל כולם ידעו שזאת המשמעות.

היו"ר משה גפני:


ממש לא. 

חיים אורון:

לא ידעו?

היו"ר משה גפני:


לא, וגם אתה לא ידעת. אתה לא ידעת.

חיים אורון:

ברגע שקבעו שני עקרונות – הראשון, להצמיד את זה לעלות, והשני, לבטל מחירים דיפרנציאליים – זאת הייתה המשמעות של העניין. כולם הבינו את זה.  אי אפשר לומר שלא ידענו כי ידענו והצבענו בעד.

היו"ר משה גפני:


חבר הכנסת חיים אורון,  אני אומר לך באופן חד משמעי שהחוק התקבל בשנת 2001 ולא נאמר לכנסת דבר וחצי דבר. הוא לא מומש עד 2008 והוא גם לא בוצע ב-2008. ב-2008 העבירו בחוק ההסדרים חוק שמסירים את הפיקוח מוועדת הכספים וזה לא היה ב-2001.

חיים אורון:

הוא לא מומש כי הקרבות היו על תעריפים אחרים של התעשייה והחקלאות. 

חנה פרנקל:

הפיקוח הוא לפי חוק תאגידי מים וביוב וזה החוק הרלוונטי. הוא ירד ב-2001.

אורי שני:

ברשותך, אני רוצה לסכם את דבריי.  ביקשת שאני אקצר ואני מקצר. אנחנו חושבים שלמרות החוק יש קושי בהעלאה כל כך דרסטית של התעריפים. יש קושי. אנחנו חושבים שהקושי הזה, צריך להתחשב בו ולכן אנחנו מציעים – וגם דיברנו אתכם וגם עם התאגידים – שנעלה את התעריפים האלה בהדרגה. הקפיצה לא תהיה גדולה אלא נעלה את התעריפים האלה בהדרגה, בצורה כזאת שבמקביל באותה תקופה נעשה מאמצים ביחד עם אנשי המקוואות ובתי החולים להיכנס לתוכניות של ייעול השימוש במים וחסכון בצורה שהאפקט יהיה אפקט ממותן.


זאת הדרך אותה אנחנו מציעים ואני חושב שהיא נכונה.

נח הקר:

לגבי מועצת רשות המים, המועצה מורכבת ממנכ"לי משרדי ממשלה ונציגי ציבור. למשרד האוצר יש נציג אחד מתוך כלל הנציגים במועצה.


היו"ר משה גפני:


יש לי בקשה. אין דיון על מועצת רשות המים. 

נח הקר:

זה הנושא שעלה. נאמר שמשרד האוצר שולט במועצה, אבל לא כך הוא.

היו"ר משה גפני:


אני רוצה לדעת את עמדתכם.  בזה אני מתכוון לסיים את הדיון הזה. מי שולט במועצת רשות המים, אני אביא את ההוכחות לכך. אני יודע בדיוק מה עשיתם.

נח הקר:

אנחנו לא עשינו שום דבר.

היו"ר משה גפני:


אני יודע  ואתה אולי לא יודע.

נח הקר:

היה דיון במועצה וכל אחד הביע את דעתו. נציג הציבור הביע את דעתו והתקבלה החלטה.

היו"ר משה גפני:


איפה התקבלה החלטה?

נח הקר:

במועצה. כל אחד הצביע.

היו"ר משה גפני:


מתי?

נח הקר:

בדיון שהתקיים במועצה. הסמכות לקביעת תעריפים היא לא של משרד האוצר אלא היא של מועצת רשות המים.

היו"ר משה גפני:


אבל הייתה הצבעה על זה במועצה?

אורי שני:

הייתה הצבעה לפני חודשיים. 

היו"ר משה גפני:


על מה הייתה ההצבעה לפני חודשיים?

אורי שני:

על העלאת התעריפים. לפני חודשיים אני העליתי את זה והמועצה לא קיבלה את הצעתי. אני העליתי את זה עוד פעם בישיבה נוספת.

נח הקר:

בנושא בתי החולים. כמו שראית, יש התכתבות עם שאול מרידור. אני אעביר לך את המכתב של שאול מרידור. בסופו של דבר הגענו שם להבנות מעבר למה שאתה רואה ויש דיונים תקציביים בין בתי החולים לאגף התקציבים כדי להגיע לפתרון בנושא הזה.


גם בנושא המקוואות, מדובר כאן בגופים מתוקצבים.

היו"ר משה גפני:


לגבי בתי החולים הגעתם לפתרון. 

איילה בן דהאן:

עם משרד הבריאות עוד לא הגיעו לפתרון.

היו"ר משה גפני:


תאמיני לי שאני אייצג אתכם. את משרד הבריאות?

איילה בן דהאן:

כן.

היו"ר משה גפני:


אני מכיר את השפה הזאת.  אני הרי יודע כי משרד הבריאות דיבר אתי.  אין אפילו שמץ של אמת במה שמדובר כאן.

נח הקר:

זה לא נכון.

היו"ר משה גפני:


נכון או לא נכון, אני אחליט אם זה נכון או לא נכון. 

נח הקר:

אתמול בערב התקיימו דיונים.

היו"ר משה גפני:


כל עוד אני יושב ראש הוועדה, מה שאני אומר, זה נכון.

נח הקר:

בנושא המועצות הדתיות, מדובר כאן בגופים מתוקצבים. הצענו כאן בדיונים קודמים פתרונות תקציביים לנושא או לשבת ולמצוא את הפתרונות לנושא הזה בצורה אחרת.


לגבי ההצעה שאורי שני העלה, שוב, הסמכות היא לא בידי משרד האוצר. יתקיים דיון במועצת רשות המים, אחריה נשמע את ההצעה ונקבל החלטה.

איילה בן דהאן:

כרגע אין לנו מענה תקציבי.

היו"ר משה גפני:


העצבים עד לשמים. ממשלת ימין-דתיים.

אורי אריאל:

אתה יכול להרחיב בזה?

היו"ר משה גפני:


אני יכול, כן. תאמין לי, אני גם ארחיב אבל לא עכשיו.

חיים אורון:

אני כבר לא עומד בזה. תגיד מה לוחץ עליך.

היו"ר משה גפני:


לא לוחץ עלי שום דבר. כל ההתנהלות כאן היא מתחת לכל ביקורת.

חיים אורון:

תגיד מה קרה כדי שנדע.

היו"ר משה גפני:


שום דבר לא קרה. תאמין לי, שום דבר לא קרה. או שיהיו כמו אורי אריאל וינהלו את המדינה בדרך שלו, או שיהיו כמו חיים אורון ובזה נגמור את העניין. 

איילה בן דהאן:

בישיבה הקודמת נאמר שיש מנגנון אוטומטי שישפה את בתי החולים, אבל זה לא מדויק. בהתאם לכך יצא המכתב שהועבר אליך על ידי אילן סופר.  אנחנו שוחחנו עם האוצר, אבל כרגע אין לזה פתרון. הם אמרו שהם ידאגו לזה, אבל כרגע אין פתרון.

היו"ר משה גפני:


זאת אומרת, מה שנציג האוצר אומר, זה לא נכון.

איילה בן דהאן:

זה לא מדויק. 

היו"ר משה גפני:


סליחה שאני בוטה. לא מדויק.

נח הקר:

אני מוכן לדייק יותר, אם אתה רוצה.

היו"ר משה גפני:


לא. אין פתרון.

נח הקר:

לא, יש פתרון.

היו"ר משה גפני:


אז נציגת משרד הבריאות לא מדייקת?

נח הקר:

יש פתרון. יש מנגנון של הצמדה.

היו"ר משה גפני:


אבל היא לא מדייקת?

איילה בן דהאן:

יש מנגנון של הצמדה  כרגע באופן אוטומטי לא נותן מענה.

נח הקר:

לכן אני אומר שהדיון עם משרד האוצר היה לבדוק אם  המנגנון נותן את המענה.

היו"ר משה גפני:


אבל בינתיים הם משלמים את כל הכסף.

נח הקר:

לא. בכל מקרה המנגנון הוא אחורנית.

היו"ר משה גפני:


תודה. הבנתי.

שלמה (נגוסה) מולה:

אדוני היושב ראש, גם על המתים בבית הקברות מוטלים מסי מים?

היו"ר משה גפני:


לא, יש ארנונה. יש הצעת חוק שלי שככל הנראה ממשלת הימין-דתיים תדחה אותה שהמתים לא יצטרכו לשלם ארנונה. זה בוועדת שרים. זה היה בשבוע שעבר אבל אלי ישי מבקש לדחות את זה ולכן דחיתי.

תמי הירשנברגר:


לגבי הפן החוקתי.  אנחנו מייעצים למשרד הבריאות בנושא של אגרות ביוב ומים ומלווים מאוד מקרוב את הרפורמה מה-1 בינואר. לא נכחתי בדיון הקודם אבל קראתי את הפרוטוקול. היה מיקוד של פילוח בתי החולים לשתי קבוצות  של תאגידים וספקים מקומיים. אני מבקשת לחדד ולומר שיש לנו קבוצה שלישית לא מבוטלת ואלה בתי חולים שמחוברים למקורות. מבחינה משפטית – זה אמנם לא דיון משפטי – כללי מקורות בוודאי נשענים על חוק המים ולא יכלו לעשות את המעקב אחר ביטול התעריף הנמוך והמשוריין.

שגית אפיק:

גם הרשויות המקומיות וגם מקורות, זה צריך להישאר לפי חוק המים.

היו"ר משה גפני:


מה שקורה היום במדינת ישראל לפי המצב המשפטי, יש בתי חולים שישלמו 11 שקלים נקודה לא חשוב מה ויהיו בתי חולים שישלמו 2.6 שקלים. זאת אומרת, באותה מדינה, לא גדולה המדינה שלנו, יהיה בית חולים אחד שישלם פי 6 ובית חולים אחד ישלם שישית.

חנה פרנקל:


זה לא רק בהיבט הזה.

חנה פרנקל:

יש הבדל בין משטר התעריפים בתאגידים.

היו"ר משה גפני:


הבנתי. על התאגידים כנראה נדון בשבוע הבא.

שגית אפיק:

לגביהם יש תעריף ספציפי שנקבע בחוק המים.

היו"ר משה גפני:


אתה אישרת את זה.

חיים אורון:

אני הייתי בבית הספר כאשר כל פעם פסח גרופר היה בא לכאן ונותן תעריף ספציפי למישהו, ואף אחד לא הבין למה.  למשל, אורי אריאל שואל מה קורה עם האכסניות. בתי המלון כבר באו? הם יבואו.

היו"ר משה גפני:


אתה צודק במאה אחוזים. 

שגית אפיק:

התעריף היחיד שהיום קבוע בחוק המים הוא רק לגבי בתי חולים ומקוואות. אתה מדבר על הזמן בו היה אישור של ועדת הכספים לתעריפי המים והיו באים במסגרת חוק ההסדרים ובמקום לעשות את זה בכללים, עשו את זה בחקיקה ראשית כי זה היה נוח יותר לעשות את זה בחוק ההסדרים, ואז היו מבקשים תעריפים מיוחדים למלונות. זה נכון אבל זה לא המצב בפועל.

חיים אורון:

היות שאני מבוגר ממך בשנתיים, אני יכול לומר לך שהייתה תקופה שכל שינוי היה בא לוועדת הכספים ופסח גרופר היה מתפאר שהוא היה יושב על השיבר  ואף אחד לא הצליח להזיז את המחירים. כל פעם הזיזו קצת והוסיפו. עכשיו כאן נשארו בתי החולים, אבל במה שונים בתי החולים מבתי הסוהר?

היו"ר משה גפני:


אני מדבר על המצב החוקי הקיים. במצב החוקי הקיים, כפי שאנחנו מצויים בו היום, המצב הוא שיש חוק שקובע מחיר מוגדר בחוק לבתי חולים ומקוואות. למה? ככה. זה המצב. מה שקרה כתוצאה מהחקיקה של הממשלה בעניין של תאגידי מים והסרת הפיקוח של ועדת הכספים, היום יש מצב שמחירי המים לבתי החולים ולמקוואות קפצו בבת אחת עכשיו, בעשרות רבות של אחוזים, וזה לא קורה לכל בתי החולים ולא לכל המקוואות אלא תלוי באיזה עיר אתה גר ותחת איזה תאגיד או תחת איזה רשות מקומית אתה נמצא. יש מקום שאתה תשלם 2.6 שקלים ויש מקום שתשלם 11.9 שקלים.

מגלי והבה:

פלוס מע"מ.

היו"ר משה גפני:


פלוס מע"מ. חבר הכנסת אורון, אם זה בעיניך תקין, בעיניי זה לא תקין.

יהושע ישי:


להערכתי חוק המים נתן את הסמכות למועצה לקבוע את התעריפים אבל לא הביאו לידיעת המחוקק את הסעיף הזה.

היו"ר משה גפני:


אמרתי את זה.

יהושע ישי:


אני מעיר את לחבר הכנסת אורון ואומר לו שלגבי בתי החולים והמקוואות, זה לשון החוק.  אם רצו לתקן את החוק, היו צריכים לבוא לפחות למחוק ולומר לו שידע שכאשר אנחנו מחוקקים את זה, אנחנו פורסים סעיף ספציפי בחוק אבל זה לא נאמר.


אם האוצר חושב  שתעריפי המים הם אכן הנכונים והאמיתיים, במקום להעביר את זה, במקום שהאוצר ייתן תעריף למים, שהאוצר ייתן ישר למועצת המים. לשם מה לעשות את כל הסיבוב הזה? אותו הדבר בבתי החולים. אם האוצר חושב שצריך באמת לשלם מים יותר יקר, יואיל נא בטובו במקום לתת את זה לבית החולים במסגרת התקציב שלו, להעביר את זה ישר למועצה ואז לא יהיו כל הסיבובים האלה.


כפי שאמר יושב ראש מועצת רשות המים, עשו סדר בתעריפים. היו הרבה מאוד סוגים של תעריפים לפי מספר קובים וכולי. עשו איזשהו סדר בדבר הזה. יכול להיות שזה באמת בסדר, וסוף סוף האזרח יודע מה הוא צריך לשלם ומה מגיע לו. בסך הכל הכללי צריך היה להתחשב בכך שיש תעריפים ספציפיים לחוק ולא לשנות אותם אלא לשמר אותם או לפחות לפנות לוועדה.

היו"ר משה גפני:


תודה רבה. אני חוזר על החלטתה של ועדת הכספים. אנחנו דורשים גם ממועצת רשות המים וגם ממשרד האוצר להעמיד את הדברים לגבי בתי החולים ומקוואות על התעריף הקבוע בחוק. אני מבין שמשרד האוצר החליט ללכת לעימות חזיתי עם  ועדת הכספים ואני מקבל את האתגר הזה.

אורי אריאל:

אנחנו נעצור היום את בקשתם?

היו"ר משה גפני:


אנחנו לא נעצור שום דבר. אנחנו נעצור את מה שאנחנו חושבים שצריך לעצור ולא נביא את מה שלא צריך להביא. אני מתכוון לקיים דיון בעניין הזה על פי בקשתו של מרכז השלטון המקומי. יש חוק  של ועדת הכספים שמדבר על החזרת הפיקוח על תעריפי המים ואני מתכוון להביא את זה למליאת הכנסת. אם ועדת השרים לחקיקה לא תאשר את החוק הזה, וכנראה היא לא תאשר בגלל שמשרד האוצר לא ייתן לה, העימות יהיה במלוא עוזו וזה יהיה בסדר גמור. אנחנו נראה בכיפופי הידיים האלה מי ינצח.

חיים אורון:

כדאי להצמיד את זה לדיון על התקציב הדו שנתי.

היו"ר משה גפני:


בסדר. לעוד כמה דברים. תקציב דו שנתי, אמרת כבר? לעימות הזה יש שני צדדים. נכון שאתם שולטים במדינה, אבל יש כאן כמה כאלה שעוד יכולים לומר איזו מילה פה ושם. מספרים סיפורים על חקיקה וכל הדברים האלה ובתי החולים מתמוטטים, המועצות הדתיות מתמוטטות, יש כאלה שיושבים ובעצם אצלם לא חל הנושא של העלאת תעריפי המים ואנחנו לא עושים כלום. יושב נציג האוצר ואומר שהם הגיעו לסידור עם משרד הבריאות. תראה את המכתב. איזה נזיפה שאול מרידור נותן לאילן סופר.

מגלי והבה:

זאת הבעיה שלהם. הם לא שותים מים והם לא יודעים מה זה לשלם את מחיר המים.

היו"ר משה גפני:


רוצים עימות, יהיה עימות. דרך אגב, אני אוהב עימותים. 


גבירתי היועצת המשפטית, לאחר הישיבה בנושא של השלטון המקומי, אני מבקש להביא את החוק הזה לוועדת השרים. אגב, גם אם ועדת שרים לא תאשר, אני מבקש להביא את זה למליאה ולהצביע.

שלמה (נגוסה) מולה:

תבקש דרך הסיעה שלך, תביא ונצביע.

היו"ר משה גפני:


אני לא מבקש דרך הסיעה שלי. זאת הצעת חוק של ועדת הכספים. משרד האוצר הכריז מאבק נגד ועדת הכספים. עד היום עשיתי הכל בהידברות, אבל  לא תהיה הידברות. אני מביא את זה לוועדת השרים , ועדת השרים לא תאשר את זה, אני מביא את זה למליאת הכנסת.

שלמה (נגוסה) מולה:

אם תדבר עם האופוזיציה, אתה תצליח.

היו"ר משה גפני:


אתם לא אופוזיציה. אתם בכלל לא רציניים. הרי הייתם יכולים לשתף אתי פעולה בתקציב הדו שנתי, אבל מה עשיתם? אמרתם עלי שאני פרזיט. אתם אמרתם, כן. כבר שבועיים שאתם אומרים את זה.

חיים אורון:

אתה יכול להסביר מה עובר עליך היום?

היו"ר משה גפני:


לא עובר עלי שום דבר. בדיוק מה שאתה רואה, שום דבר אני לא מסתיר. 

חיים אורון:

הם תמכו בך בתקציב הדו-שנתי. 

היו"ר משה גפני:


מי?

חיים אורון:

אני רוצה לראות שאתה נשאר אתם בדו שנתי.

היו"ר משה גפני:


הם אופוזיציה? 

חיים אורון:

אתה נשאר אתם בדו שנתי?

היו"ר משה גפני:


אני נגד התקציב הדו שנתי. אני לא אתם בכלל. 

חיים אורון:

ואתי?

היו"ר משה גפני:


אתך, כן. אתם, לא. אבל אל תתחבר אתם.


אדוני השר לשעבר, אני מברך אותך.

חיים אורון:

אתה בעד התקציב הדו שנתי או נגד?

ראלב מג'אדלה:

אני עם היושב ראש.

היו"ר משה גפני:


תודה רבה. 

אני מודה לכם. הישיבה נעולה.

הישיבה ננעלה בשעה 09:40
